《倦寻芳 偕俭才、湘渔游湖上竹素园》
清代·黄燮清

绛扉半掩，红板斜欹，深院人静。碎玉鸣琴，暗水自流花径。

紫藤开，绯桃谢，阑珊芳事无多剩。奈何春，问归来燕子，可能重省。

记那日、来台饮渌，绣幕围香，何限风景。树底栏干，时有步尘鬟影。

罗袂已随蝴蝶化，画廊忍得蘼芜冷。罢登临，渐消磨，少年游兴。

作者简介：黄燮清（1805～1864）晚清诗人、剧作家。原名宪清，字韵甫，号韵珊，又号吟香诗舫主人。浙江海盐武原镇人。道光十五年（1835）举人，后屡试不第，晚年始得宜都县令，调任松滋，未几卒。少工词曲，中年以后始致力于诗文。其诗多抒写个人不平遭遇及人民的生活疾苦，咏史吊古之作深沉豪放，颇具特色。有《倚晴楼诗集》及《倚睛楼七种曲》传世。